Det er et opgør mellem top og bund, når Aalborg DH og FC Midtjylland i morgen mødes til efterårssæsonens sidste kamp i Gigantium.

Efter et par kampe, der ikke pointmæssigt har været en gevinst for holdet, skal pigerne fra Aalborg DH forsøge at rejse sig mod FCM, der ligger i toppen af ligaen med 19 point, mens ADH ligger i bunden med 3 point. Derfor ligner lørdagens ligakamp mellem Aalborg DH og FC Midtjylland på forhånd en kamp mellem David og Goliat, hvor blod, sved og fight er påkrævet for at gå sejrrigt fra kampen. Hunulvene fra FCM stiller med et hold, der har spillet en forrygende efterårssæson, hvilket indtil videre har udmøntet sig i 8 sejre og én uafgjort. - Vi møder et hold, der har spillet helt fantastisk de første ni kampe. Derudover har de en meget bred trup, hvor mulighederne for at bringe en masse taktiske ting i spil er tilstede. Dette vil give os udfordringer - men vi tager kampen op, lyder det fra ADH-cheftræner Allan Heine om sine forventninger til kampen.